Valimised on muutunud Venemaal narrimänguks, ütles Nõukogude Liidu viimane juht Mihhail Gorbatšov oma seni teravaimas rünnakus demokraatia olukorra kohta riigis.    Peaminister Vladimir Putini Ühtne  Venemaa saavutas hiljutistel kohalikel valimistel ülekaaluka võidu, tuues kaasa väited valimispettuste kohta ning kolme opositsioonipartei harukordse väljamarssimise parlamendist.    «Valimised on muutunud kõigi silmis rahva üle irvitamiseks ning rahva seas valitseb sügav usaldamatus selle suhtes, kuidas nende hääli kasutatakse,» ütles Gorbatšov usutluses opositsiooniväljaandele Novaja Gazeta, mis kuulub osaliselt talle.    Gorbatšovi sõnul näitas Kremliga rohkem või vähem lähedaseks  peetavate kommunistide, liberaaldemokraatide ja Õiglase Venemaa väljamarssimine parlamendist seda, et «usaldus valimiste vastu on kadunud».